text: Esbjerg tilføjer Viborg første nederlag
  17 januar 2013 kl. 05.13
  Indtil onsdag var Viborg ubesejret i Dame Håndbold Ligaen, men det fik Team Esbjerg sat en stopper for. Med en 28-25-sejr på hjemmebane efter 15-15 ved pausen fik vestjyderne skovlen under viborgenserne
  Landsholdsspilleren Lotte Grigel gik forrest med hele 11 scoringer, heraf tre på straffekast, ligesom norske Gøril Snorroeggen også bidrog med fem mål.
  Hos Viborg var Isabelle Gulldén bedste målscorer med otte mål.
  Mindre overraskende var det, at Randers HK vandt 30-20 over HC Odense, eller at KIF Vejen vandt 28-19 over Slagelse FH - selv om gæsterne fra Sjælland ellers lagde ud med at score kampens fem første mål.
  Viborg HK ligger fortsat nummer ét i ligaen, men kan blive overhalet, hvis Fc Midtjylland får point mod Skive i weekenden.
  